Tħabbira tar-Randan

u Lectio Divina

*fuq il-Vanġelu tal-Ħadd*

**1 Ħadd tar-Randan**

Sena B

Mk 1:12-15

Mk jibda l-Vanġelu b’titlu li jservi ta’ programm għall-kitba kollha (Mk 1,1) u mbagħad jippreżenta l-figura ta’ Ġwanni Battista bħala dak li ‘jħejji t-triq’ permezz ta’ “magħmudija

*“Biżżejjed għalik il-grazzja tiegħi”* (*2Kor* 12,9)

**l-ewwel parti – tħabbira tar-randan**

**Tħabbira**

Nilqgħu bil-ferħ, dixxipli li temmnu fil-Mulej,

it-tħabbira mqaddsa tar-Randan.

Bħan-nies ta’ Ninwè fi żmien il-profeta,

bħan-nisa tat-triq u l-pubblikani li kienu jisimgħu lill-Battista

jxandar l-indiema permezz tal-astinenza,

nitħejjew għall-komunjoni mal-Mulej

iċċelebrata f’Sijon.

Ninħaslu bid-dmugħ tas-sogħba u l-indiema

biex niksbu t-tisfija mwettqa minn Alla.

Nitolbu li jseħħilna nikkontemplaw

it-twettiq tal-Għid,

il-vera Rivelazzjoni.

Nitħejjew biex naduraw is-Salib

u l-Qawmien ta’ Kristu Alla tagħna.

La tħalliniex nitherrew fit-tama tagħna

o ħabib tagħna l-bnedmin.

[adattament mil-Liturġija Biżantina, *Apostichi* tal-Għasar tat-Tlieta tat-Tyrofagia]

**Talba** [S. Efrem – adattament]

Mulej u Sid tal-ħajja tagħna:

Biegħed minna kull spirtu ta’ telqa, ta’ qtigħ il-qalb,

ta’ kilba għall-poter u ta’ kliem żejjed.

Agħtina minflok, lilna qaddejja tiegħek,

spirtu ta’ integrità biex naqduk b’qalb sħiħa u safja;

spirtu ta’ umiltà biex nimxu fis-Sewwa tiegħek;

spirtu ta’ sabar biex ninżlu fil-profondità;

spirtu ta’ mħabba biex nitilgħu ħdejn it-Tron tiegħek.

Iva, Mulej u Sid tagħna,

agħmel li kull wieħed minna jara l-ħtijiet tiegħu

u ma jiġġudikax lil ħuh.

Tkun imbierek għal dejjem ta’ dejjem. Ammen.

**it-tieni parti – ċelebrazzjoni tal-kelma ta’ alla**

F’konfront ma’ *Mt* u *Lq*, dan ir-rakkont jagħti fl-għajn għall-qosor tiegħu. Donnu li l-iktar ħaġa li tinteressa lil *Mk* hi li Ġesù ġie ttentat, mhux tant id-dinamika tat-tentazzjoni jew il-mod kif Ġesù wieġeb. Minnu nnifsu, il-fatt li wieħed jiġi mġarrab diġa huwa sinjal ta’ relazzjoni profonda ma’ Alla; min mhuwiex f’rabta ma’ Alla ma jħossx it-tentazzjoni. Il-verb πειράζω (ġġarrab, tipprova), li jinsab ukoll f’din is-silta, huwa wżat fil-ĠT biss għal Ġesù (fil-Vanġeli), għal Abraham (*Lhud* 11,17), u għall-Insara individwali jew il-komunità kristjana (fl-ittri). It-tentazzjoni hija kontinwazzjoni tal-magħmudija irrakkuntata dritt qabel, konferma tal-fatt li Ġesù huwa “l-Iben il-għażiż”.

**v. 12: Imbagħad minnufih, l-Ispirtu ħarġu fid-deżert**

Il-verb ἐκβάλλω (timbotta, tkeċċi ’l barra) jindika l-qawwa ta’ xi ħadd fuq xi ħadd ieħor, hekk li dan tal-aħħar ma jistax jirreżisti l-azzjoni li ssir fuqu. Interessanti li l-verb jintuża biex jiddeskrivi l-azzjoni ta’ Ġesù fuq l-ispirti l-ħżiena: “Dan bis-saħħa tal-Prinċep tax-xjaten qiegħed *ikeċċihom* (ἐκβάλλει) ix-xjaten” (*Mk* 3,22). Biex Ġesù ikun jista’ jirbaħ lix-xitan u jkeċċih, l-ewwel irid ikun Hu nnifsu passiv għall-Ispirtu, u ma jirreżistix l-għemil li qed isir fuqu wara l-magħmudija. Fil-bidu ta’ *Mk* Ġesù jiġi ppreżentat bħala “parti” minn dinamiżmu ikbar minnu: qabel hu l-protagonista tal-ħafna affarijiet li se jagħmel wara, għandu l-kapaċità li jirċievi l-qawwa tal-Ispirtu.

**v. 13a: U baqa’ fid-deżert erbgħin jum, jiġġarrab mix-Xitan**

F’dan il-kuntest, l-iktar ħaġa importanti hija li *jibqa’*. *Mk* juża ἦν, it-tielet persuna fis-singular ta’ εἰμί: Ġesù għandu l-kapaċità li l-ewwelnett *ikun*, *jeżisti* u *jieqaf* f’dan il-post, peress li għalissa ma jista’ jmur imkien ieħor. L-istess kien se jiġri fil-ministeru tiegħu: “f’ebda belt ma sata’ iżjed jidħol bid-dieher, imma kien jibqa’ barra fil-kampanja u kienu jmorru ħdejh nies minn kullimkien” (1, 45). Il-kapaċità li jieqaf u jibqa’ ddaħħlu f’relazzjoni ma’ min jgħammar fid-deżert: ix-Xitan, il-bhejjem selvaġġi u l-anġli.

**v. 13b: Kien jgħix mal-bhejjem selvaġġi, u kienu jaqduh l-anġli.**

*Mk* jerġa juża l-verb ἦν b’sens jixbaħ lil ta’ qablu: Ġesù jiltaqa’ mal-bhejjem selvaġġi u jgħammar magħhom, jaqsam magħhom l-istess post u l-ħajja ta’ kuljum. Ġesù jeżisti ma’ dawn il-bhejjem u allura ma jibqgħux iktar selvaġġi fil-konfront tiegħu (dment li s-“selvaġġ” ma tistax tgħix miegħu) imma jimmansaw. Din ix-xena tirreferi għal-letteratura ġudajka li tippreżenta lill-Messija bħala dak jġedded il-ħolqien kollu u jgħix fis-sliem anki mal-aspetti l-iktar aggressivi u perikulużi. Interessanti li fid-deżert mhemmx biss it-tentazzjoni tax-Xitan imma wkoll paċi ġdida ma’ dak li hu tal-biża, armonija ġdida ma’ dak li s-soltu naħrab minnu, possibilità ġdida li ngħix ma’ dak li qabel kien jeqridni. Ix-Xitan huwa biss parti mid-deżert.

Ġesù mhux biss jibqa’ fid-deżert imma jgħammar fih, b’ċertu stabilità u armonija, mhux biss bil-ħila tiegħu imma fuq kollox bil-għajnuna tal-anġli: dawn il-mibgħutin tal-Missier mhux biss jipprovdulu dak li għandu bżonn imma huma għad-dispożizzjoni tiegħu (“jaqduh”) għax Ġesù huma Iben.

**Talba tal-Għeluq**

Mulej Ġesù, f’dan iż-żmien ta’ konverżjoni u grazzja

ħudna flimkien miegħek fuq il-muntanja tas-Salib

sabiex ninżlu aktar fil-fond tal-għarfien li għandna tiegħek,

nifhmu u nilqgħu l-misteru tas-salvazzjoni divina kollu kemm hu,

u nitwettqu fl-għotja sħiħa tagħna nfusna għall-imħabba

aħna u ninqatgħu mill-medjokrità u mill-frugħa.

Ħalli nħaddnu s-Salib tiegħek bl-imħabba

u hekk idaħħalna fil-glorja ta’ dejjem.

Mix-xewqa li nitkabbru bina nfusa – eħlisna Mulej.

Mill-biża’ li niġu umiljati – eħlisna Mulej.

Sabiex noqogħdu fl-aħħar post maġenbek – ismagħna Mulej.

Agħmel, Mgħallem Divin, li f’dan iż-żmien ta’ konverżjoni

t-talb tal-qalb isir aktar assidwu,

imħeġġeġ u mwieżen mill-astinenza u mis-sawm,

sabiex inpattu għad-dnub tagħna, nikbru fir-rabta tagħna miegħek, u naqdu lil dawk l-aktar foqra bil-frott taċ-ċaħdiet tagħna.

Verġni Marija, Omm Addolorata,

għinna nimxu fuq il-passi ta’ Ibnek Ġesù

u nqiegħdu r-rieda tagħna fir-rieda tiegħu

ħalli jsir minna skont kelmtu.

Hu li jgħix u jsaltan għal dejjem ta’ dejjem.

*Ammen.*